Oikeusministeriö

Lainvalmisteluosasto

Yksityisoikeuden yksikkö

Lausuntopyyntö (OM 2/42/2012)

**Henkilöyhtiölain muutostarpeet**

Toimihenkilökeskusjärjestö STTK toteaa viitekohdassa mainitun asian osalta seuraavaa:

Esitetyn lakimuutoksen taustalla on Suomen Pääomasijoitusyhdistys ry:n ehdotus oikeusministeriölle. STTK oudoksuu sitä, että lainvalmistelu asiassa on käynnistetty yhden yhdistyksen esityksen pohjalta. Tästä syystä pidämme perusteltuna esitettyä laajaa lausuntokierrosta, jonka jälkeen vasta päätetään jatkovalmistelusta.

Muistiossa esitetään lakia muutettavaksi siten, että avoin yhtiö ja kommandiittiyhtiö syntyvät yhtiön tultua rekisteröidyksi. Muistiossa kerrotun mukaan vuoden 2012 päättyessä kaupparekisterissä oli noin 12 600 avointa yhtiötä ja noin 35 000 kommandiittiyhtiötä. Rekisteröimättömiä on käytännössä hyvin pieni osa, vain 200 toimivaa yhtiötä. STTK pitää rekisteröitymisvelvoitetta perusteltuna. Kun avoimen yhtiön ja kommandiittiyhtiön perustaminen kytketään rekisteröimiseen, on perusteltua samalla säätää yhtiösopimuksen sisältöä ja muotoa koskevista vähimmäisvaatimuksista. Tässä on perusteltu tarkoitus selventää henkilöyhtiön perustamista.

Lisäksi muistiossa esitetään lakia muutettavaksi niin, että yhtiösopimuksessa voidaan määrätä sitovasti yli 10 vuoden yhtiökaudesta siten, ettei yhtiömiehellä ole suoraan lain perusteella oikeutta irtisanoa sopimusta kymmenen vuoden määräajan jälkeen. Tarkoituksena kerrotaan olevan parantaa henkilöyhtiön käytettävyyttä pitkäaikaisia investointeja edellyttävässä toiminnassa. STTK katsoo, että henkilöyhtiöiden käytettävyyttä on tärkeää parantaa, sillä niiden määrä on merkittävästi vähentynyt 2000-luvulla. Erityisesti vähennys koskee kommandiittiyhtiöitä.

Muistiossa todetaan aivan oikein, että rajoittamattoman henkilökohtaisen velkavastuun takia on edelleen tarpeen säilyttää voimassa olevan lain mukainen irtisanomisoikeus, kun avoimen yhtiön tai kommandiittiyhtiön vastuullinen yhtiömies on luonnollinen henkilö.

Harmaan talouden selvitysyksikön näkemyksen mukaisesti STTK pitää nykyisten rekisteritietojen määrää riittävänä ja vastustaa rekisteritietojen vähentämistä kaupparekisterissä.

Toimihenkilökeskusjärjestö STTK ry

Mikko Mäenpää Leila Kostiainen

puheenjohtaja pääsihteeri

 Lisätietoja: lakimies Inka Douglas, inka.douglas@sttk.fi